1Are xsakiric, i caj'atzil i sacerdóte xak i nimak tak mam'ib que i aj Israel, ique xjunamtaj qui no'oj wach u camsaxic i Jesus quiqui 'ano. 2Xqui xim i Jesus y xqui c'am bi ru' i ma Piláto chi gobernador, y xqui jach pu'ab. 3I ma Júdas, chi c'ayiwnak i Jesus, are xrilo chi ca camsax na, lic xbison che wach u 'anom. Are 'uri xa 'e u tzalij chic i tréinta sak pwak chique i caj'atzil i sacerdóte, tak i nimak tak mam'ib. 4Xu bij chique: —Lic in macun-nak; in jachom jun achi che i camic chi n-tu mac —xu bij. Ique xqui la' u wach che: —¿Bi ke-yoj che? —xe cha—. ¡Lic awe yet pa wach wi ile! —xe cha che. 5Te'uri i ma Júdas xu jopij i sak pwak pa rachoch i Dios y xel bic. Are 'uri xa 'e u jitz'aj rib. 6I caj'atzil i sacerdóte xqui mol i mer y xqui bij: —I mer-i, n-'us taj caka ya ru' i re i Dios; i 'atbal tzij re i mam Moises n-cu ya taj, man i mer-i are i rajil u quiq'uel jun winak —xqui bij. 7Te'uri xjunamtaj qui no'oj quiqui lo' jun ulew re i qui camposant ni'pa i je aj naj que cam pa Jerusalen. I ulew chi xqui lo'o, xa are pa ca 'an wi boj ujer; "Ulew re 'Anbal Boj" u bi. 8Xui-ri, xqui jalwachij u bi i ulew; "Ulew Quic'" xqui bij che, y c'a are 'o wi wo'or. 9Queje ile xe'elok pacha u bim can i mam Jeremías, chi ajbil u tzij i Dios ujer. Ire u bim canok: "Xqui c'am bi i tréinta sak pwak chi are i rajil bital che cumal i aj Israel; 10y ru' i mer-le xqui lo' i ulew pa ca 'an wi boj ujer. Xe'elok pacha u bim can i Kajwal chwe." Queje ile tz'ibtal canok. 11I Jesus xc'am bi chuwach i gobernador. Ire xu tz'onoj che i Jesus: —¿Yet at 'atol tzij que i aj Israel winak? —co'ono. I Jesus xu bij: —Are ile, pacha i xa bij yet —co'ono. 12Xui-ri, are xocsax u mac cumal i ajwab sacerdóte, xak i nimak tak mam'ib, i Jesus n-ta xu bij. 13Are 'uri i ma Piláto xu bij che i Jesus: —¿N-ca ta ta-bari wach tak quiqui bij chawij? —co'ono. 14Xui-ri, i Jesus xak n-ta xu bij. Are 'uri, i gobernador lic xu bisoj. 15Junab chi junab, are 'o i nima'ij páscua, i gobernador 'o pu'ab cro'taj jun prex, pachique quiqui cha i winak. 16'O jun prex, ma Barabas u bi, ire lic 'etamam u mac cumal conojel i winak. 17Are je moltajnak chic i winak, i ma Piláto xu tz'onoj chique: —¿Pachique quiwaj yix cwo'taj bi chiwe? ¿Quiwaj i ma Barabas? ¿O quiwaj i ma Jesus chi "Crísto" ca bix che? —xu bij chique. 18Ire reta'am chic chi xa tzel quiquil i Jesus; xa rumal ne ile qui c'amom lo ru'. 19I ma Piláto, are cul pu q'uijibal, i rixokil xu tak li u bixquil ru'; xu bij che: "Ma min awib che u camsaxic i achi-le, man ire n-tu mac. Yin cha'ab xin 'an jun achic' lic xibin'ib rumal ni ire-le y quin c'achir rumal." (Queje ile xbix che.) 20Xui-ri i caj'atzil i sacerdóte, xak i nimak tak mam'ib, xe qui tun i winak chi quiqui tz'onoj i ro'taxic i ma Barabas, xak quiqui tz'onoj u camsaxic i Jesus. Queje i qui tunic ile xqui 'ano. 21I gobernador xu tz'onoj chic chique i winak: —¿Pachique chique i je queb quiwaj yix quin tak nubi ro'taxic? —xu bij. —A-Barabas —xe cha. 22I ma Piláto xu tz'onoj chique: —¿Wach quin 'an 'uri che i Jesus-i chi "Cristo" ca bix che? —co'ono. Conojel xqui bij: —¡Cha camsaj chuwach cruz! —xe cha. 23—¿Wach u mac 'uri u 'anom? —co'ono. Ique xa xe siq'uin tan chic; xqui bij: —¡Cha camsaj chuwach cruz! —xe cha. 24Xril i ma Piláto 'uri chi n-tu chac cu tz'onoj mas tzij chique. Ique to' ch'okowic quiqui 'ano. Rumal-i ire xresaj rib chupam; xu tak u c'amic jun palangan ya, y xu ch'aj u 'ab chiquiwach. Xu bij chique: —N-in mac ti yin we qui camsaj i achi-ri chi n-tu mac. Chiwach yix 'o wi wach qui 'an che —xu bij chique. 25Conojel i winak xqui la' u wach che: —¡Pakawi yoj ca pe wi i tojpen che u camic i achi-ri! ¡Xak piquiwi i kac'al! —xqui bij. 26Are 'uri i ma Piláto xro'taj bi a-Barabas; te'uri xu tak u ya'ic u lo'xic i Jesus y xu jach bi piqui'ab i que camsaw chuwach cruz. 27Te'uri i u soldádo i gobernador xqui c'am bi i Jesus pa palácio. Chila conojel i cachi'il xqui mol quib chirij chuwach. 28Xquesaj u 'u' y xqui coj jun chom laj u 'u' cak. 29Te'uri xqui coj jun sotosic q'uix che u jolom, y xqui ya jun che' pu'ab wikabim. Te'uri xe xuqui chuwach, y xe oc chu yo'yaxic; xqui bij: —¡Naj u 'ij i 'atol tzij que i aj Israel! —xqui bij. 30Xqui chubaj qui c'axaj chirij, xak xqui maj i che' che, chi qui yom pu'ab, y xqui ch'ay u jolom ru'. 31Are xe utzin chu yo'yaxic, xquesaj i c'ul cak chi qui cojom che, y xqui coj chic i u 'u' ire. Te'uri xqui c'am bic, xe 'e chu camsaxic chuwach cruz. 32Are que tijin chi be, xqui c'ulaj jun achi aj Ciréne, chi ma Simon u bi. Xqui 'an pen che, xu c'am bi u cruz i Jesus. 33Queje ile xe upon che jun jyub, Gólgota u bi; i usuc' i tzij-le que'elok: "jyub pacha u jolom anma." 34Are xe upon chila, xqui sujuj jubi' víno che i Jesus, chi 'o cunbal c'a che, tobal na re u c'axc'ol. I Jesus, are xu na'o, n-xraj taj. 35Are qui ripom chic chuwach i cruz, i soldádo xe oc chi saquinic chirij u 'u' i Jesus, 'ilbal-re pachin ca ch'acaw bi chique. Xe'el 'uri pacha u bim can i ajbil u tzij i Dios ujer. Xu bij ire: "Xqui jach na in 'u' chiquiwach; xe saquin chirij in 'u', pachin ca ch'acaw nubic." Queje ile u tz'ibam canok. 36Te'uri xe cubi chila chu chajixic, tz'akat ca camic. 37Puwi 'an i cruz xqui tz'ibaj juban tzij, 'alijinsabal-re wach u mac. Cu bij i tz'ib: "Are iri, are i Jesus, chi 'atol tzij que i aj Israel winak," co'ono. 38Xak je 'o queb ili'omab xe qui rip chuwach qui cruz, junam ru' i Jesus. Jun xq'uiji pu wikabim, y jun pu moxim. 39Ni'pa i que ic'aw chila, xqui yo'ya. Quiqui sutsa qui jolom 40y quiqui bij: —Yet a bim na chi ca wulijsaj ni rachoch i Dios, y ca yac chic churox 'ij. ¡Bay, cha to 'uri awib! We yet at u C'ojol i Dios, cha kajsaj li awib chuwach i cruz —xe cha. 41Xak queje xqui 'an i ajwab sacerdóte, xak i tijonel re i 'atbal tzij, xak queje i aj Fariséo, xak i nimak tak mam'ib, lic xqui yo'ya na. Ique xqui bij chiquiwach: 42—Ire-le je q'ui xe u to na, xui-ri n-ca tiqui ta chu to'ic rib. Ire, we lic are i ka 'atol tzij yoj chi oj aj Israel, cha kaj lo 'uri chuwach i cruz, te'uri caka coj na. 43Ire u cubam u c'ux che i Dios, xak u bim chi ire u C'ojol i Dios; bay, i Dios 'ut chu to na we c'ax cu na'o —xe cha. 44Xak i ili'omab chi je riptal ru' ire, xak ique quiqui yo'ya panok. 45Are tiq'uil 'ij, xo'on 'ekum ronojel u wach i jyub ta'aj; queje xo'on ile c'a a las tres re u kajbal 'ij. 46Are 'uri, co xch'aw i Jesus, xu bij: —Eli, Eli, ¿láma sabactáni? —xu bij. I usuc' i tzij-i que'elok: Wajwal Dios, Wajwal Dios, ¿wuchac in awo'tam canok? Queje usuc' u tzij ile. 47Je 'o jujun chila xqui ta; ique xqui bij: —I achi-le cu siq'uij i ujer ajbil u tzij i Dios, mam Elías —xe cha. 48Juntir, 'o jun chique xa 'e pa'anem, xu mu jun espónja chupam juban víno ch'am. Te'uri xu ch'ap tzam che' y xu ya 'an che, man cu tz'ub-bej re. 49I juban xqui bij: —Chawoy'ej na, we kas ca c'un i mam Elías chu to'ic —xe cha che. 50Te'uri i Jesus xsiq'uin julaj chic y xel u c'ux. 51Are 'uri i nim laj cortin pim, pa rachoch i Dios, xel pa nic'aj, xmajan li puja', c'a pulew. I ulew lic xa sicsatic; i tak i abaj xpax u pam. 52Ni'pa i qui mukbal i camnak xe jaktaj na; je q'ui i creyent je camnak xe walij na. 53Xe 'el 'uri chi sak; y chirijil nu walijic i Jesus, xe oc pa tinimit Jerusalen. Chila xe 'iltaj wi cumal uq'uial winak. 54'O jun capitan que tijin chu chajixic i Jesus cu' u soldádo. Are xqui na i ucabrakan, xak xquil ni'pa i 'anic-le, lic xqui xij quib. Xqui bij: —Katzij i achi-ri, lic are u C'ojol i Dios —xqui bij. 55Je 'o uq'uial ixokib que taken li c'a naj chi je terejnak chirij i Jesus. Je terejnak li chirij, quiqui tobej na re; c'a pa Galiléa je terejnak lok. 56Chiquixol ique je 'o i ati Mariy Magdaléna, xak i ati Mariy chi qui chuch i ma Jacóbo y ma Jose, xak i qui chuch i u c'ojol i mam Zebedéo. 57Are xoc a'ab, xc'un jun achi beyom aj Arimatéa, ma Jose u bi. I achi-le xak terejnak chirij u c'utunic i Jesus. 58Xoc ire ru' i ma Piláto y xu tz'onoj i u ch'acul i Jesus. I ma Piláto xu tak u jachic che. 59Te'uri i ma Jose xu c'am bic y xu pasij bi chupam jun sawan lic ch'am. 60Te'uri xe u mina chupam jun pantion re ire; are jun jul chi c'a te u takom u woric chupam jun péña. Xu tz'apij can u chi' i jul ru' jun nim laj abaj, y xa 'ec. 61I ati Mariy Magdaléna, xak i ati Mariy jun, xe cubi can chila chuwach i jul. 62Are xa 'ani ile, are i 'ij chi yijbal na re i uxlambal 'ij. Chucab 'ij 'uri, i ajwab sacerdóte, xak i aj Fariséo, xe 'e ru' i ma Piláto 63y xqui bij che: —Nim laj winak, xc'un chaka c'ux chi i achi aj t'oronel-le u bim na chi ca c'un sak chuwach churox 'ij. Queje ile u bim na are c'a c'aslic. 64Rumal-i cha taka u chajixic i jul pa muktal wi, c'a churox 'ij. Mokxa que c'un i u tijoxelab cha'ab, caquel'aj bi u ch'acul, te'uri quiqui bij chique i winak chi walijnak chic. We queje quiqui 'an ni ique ile, i mentir-le mas nim na chuwach i-jun chi u bim can i achi. (Queje ile xqui bij che i ma Piláto.) 65Te'uri ire xu bij chique: —Che i c'ama bi i soldádo; che i ya chila chu chajixic i jul. 'Utz u chajixic chi 'ana che —xu bij chique. 66Ique xe 'ec, que 'e qui yijba u chi' i jul man n-ta jun ca 'e yinawok. I abaj chi 'o che u chi' i jul, xqui coj c'am chuwach, xqui nac' ixcab che tak u tzam. Queje xqui 'an ile, 'ilbal-re we n-ta jun ca 'e yinawok. Xak xe qui canaj can i soldádo chi je chajinel re u chi' i jul.
SAN MATÉO 27